¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Teofiloruw qellqasi (1-4)
-
Bautisir Juanan nasïwipatwa Gabriel angelajj janïräkipan yatiyi (5-25)
-
Jesusan nasïwipatwa Gabriel angelajj janïräkipan yatiyi (26-38)
-
Mariajj Elisabetaruw visiti (39-45)
-
Mariajj Jehová Diosaruw jachʼañchi (46-56)
-
Juanaw nasi, suti uchapjje (57-66)
-
Zacariasan profecía arunakapa (67-80)
1 Kunanakatï paskäna, jiwas taypins wali uñtʼatäki ukanakjja, waljaniw mayar apthapiñ qalltawayapjje,
2 kunjamtï qalltatpach uñjirinakasa Diosan arunakapat yatiyirinakas sapkistu ukhama.
3 Naya pachparakiw taqe ukanak qalltatpach sum yatjjatta, jachʼa jilïr Teófilo. Ukatwa jumatakejj ukanakat qellqañ amtarakta, kunjamtï taqe kunas qalltatpach paskäna ukhamarjama,
4 ukhamat kunanaktï yatichapktam ukanakat cheqaparjam sum yatiñamataki.
5 Judea apnaqeri Herodes reyin urunakapanjja, mä jaqew utjäna, Zacarías sutini. Jupasti sacerdotënwa, Abiasan grupopankarakïnwa. Aaronan familiapat jutir mä warmimpi casaratänwa, jupajj Elisabet satänwa.
6 Jupanakasti panpachaniw Dios nayraqatan cheqapar sarnaqerit uñjatäpjjäna, jan juchañchkayaw taqe mandamiento arunakarjamasa, Jehová Diosan mayit leyinakaparjamas sarnaqapjjäna.
7 Jupanakajj janiw wawanïpkänti, Elisabetan jan wawachasir warmïtap layku. Panpachanirakiw chuymanëjjapjjäna.
8 Zacariasajj sacerdotjamaw grupopan lurañanakap Dios nayraqatan phoqaskäna,
9 kunjamtï sacerdotenakajj lurapjjerïkäna ukhamarjam phoqañaw jupar waktʼäna. Ukatwa Jehová Diosan templopar mantasajj incienso loqtäna.
10 Incienso loqtañ horasajja, taqe jaqenakaw anqäjjan oración lurasipkäna.
11 Ukatjja Jehová Diosan angelapaw jupar uñstäna, incienso altaran kupëjjapar saytʼata.
12 Jupar uñjasasti Zacariasajj wal sustjasïna, walpun ajjsarayasirakïna.
13 Angelajj akham sasaw jupar säna: “Zacarías, jan ajjsaramti. Taqe chuyma ruwtʼasitamarojj Diosajj istʼiwa. Elisabet warmimajj mä wawa jumatakejj ususini, Juan sasaw jupar sutiyäta.
14 Jumajj wal kusisïta, chuymamans wal kʼuchisirakïta, waljanirakiw uka wawan nasitapat kusisipjjani.
15 Jupasti Jehová Diosatakejj wali jachʼäniwa, janiw vinsa ni kuna machjayir umanaksa umtʼañapäkiti. Jupajj janïr naskani ukhatpachaw espíritu santompi phoqtʼatäni.
16 Israelan wawanakapatjja, waljaniruw Jehová Diosapar kuttayanini.
17 Juparakiw Dios nayraqatanjja Eliasan chuymapat chuymani chʼamapat chʼamanejj sarani. Awkinakan chuymapsa wawanakan chuymaparuw tukuyani. Jan istʼasir jaqenakarusti, cheqapar sarnaqerinakan yatiñaparuw kuttayarakini. Ukhamatwa Jehová Diosatakejj mä wakichtʼat marka wakichani” sasa.
18 Zacariasajj akham sasaw uka angelar sarakïna: “¿Kunjamatsa ukajj cheqätap yatirista? Nayajj chuymanëjjtwa, warmijas walja maranëjjarakiwa” sasa.
19 Uk satasti angelajj jupar sarakïnwa: “Nayajj Gabriel satätwa. Uruy arumaw Dios nayraqatankaskta, juparakiw jumampi parlirejj khitanitu, uka suma yatiyäwinak jumar yatiyañataki.
20 Ukampis arunakajar jan creyitam laykojja, janiw arunëjjätati, amutuw uñjasïta, kunürutï ukanakajj phoqaskani ukhakama. Ukanakajj tiempoparuw phoqasini” sasa.
21 Ukañkamasti jaqenakajj Zacariasar anqan suyasipkakïnwa. Templon jaya tiempo chhaqasitap laykojja, kunarak paspacha sasaw sapjjäna.
22 Jupajj mistunïna ukhajja, janiw jupanakamp parlirjamäkänti, qʼala amuttʼatänwa, amparampikiw jupanakar parläna. Uk uñjasasti wali musparkañ mä jachʼa milagro templon uñjpacha sasaw jaqenakajj amuyapjjäna.
23 Templon serviñ urunakapajj tukusjjäna ukhajja, utaparuw jupajj sarjjäna.
24 Mä qhawqha urunak qhepatsti, Elisabet warmipajj usurëjjänwa, phesqa phajjsinakaw utat jan mistkänti. Jupajj akham sarakïnwa:
25 “Ukhamwa Jehová Diosajj aka urunakan nayar uñjasitu, jaqenak taypin jan jukʼampi jiskʼachat uñjasiñajatakiw uñtanitu” sasa.
26 Elisabetajj sojjta phajjsinak usurëjjäna ukhajja, Diosan khitataw Gabriel sutini angelajj Galileankir Nazaret markar sararakïna,
27 María sutini mä virgen tawaqon ukaru. Jupasti José sat mä chachampi casarasiñataki parlatänwa, uka Joseajj Davidan familiapat jutirïnwa.
28 Angelasti Marian ukar purisajj akham sasaw jupar säna: “Kamisaraki, suma warmit uñjat María, Jehová Diosajj jumampïskiwa” sasa.
29 Angelan arunakap istʼasajja walpun Mariajj sustjasïna. Kunatsa ukham aruntpachäna uka toqetwa wal amuytʼañ munäna.
30 Ukatwa angelajj jupar akham säna: “María, jan ajjsaramti, jumajj Diosan suma warmit uñjatätawa.
31 Jumajj usuriptätawa, mä yoqall wawa ususïta, Jesús sasaw sutiyäta.
32 Jupasti wali jachʼäniwa, Jachʼa Diosan Wawapa satarakïniwa. Jehová Diosaw juparojj David awkipan tronop churani.
33 Jacobun utapjjaruw jupajj wiñayataki mä Reyjam apnaqani, janirakiw Reinopajj tukuskaniti” sasa.
34 Mariajj angelar sarakïnwa: “Janejjay nayajj chachanïkstejja, ¿kunjamaraki ukajj phoqasispasti?” sasa.
35 Uk satasti angelajj jupar sarakïnwa: “Espíritu santow jumjjar jutani, Jachʼa Diosan chʼamapaw jumjjar mä chʼiwir uñtat imjjatätam. Ukatwa naskani uka wawajj santo ukhamarak Diosan Yoqapa satäni.
36 Pachpa Elisabet familiaramas usur jaqëjjarakiwa. Jupajj chuymanëjjchisa jan wawachasir warmit uñtʼatäkchisa, sojjta phajjsinak usurëjjewa.
37 Kuntï Diosajj arski ukajj kunjamatsa phoqasipuniniwa” sasa.
38 Ukjjarusti Mariajj sarakïnwa: “¡Nayajj Jehová Diosan esclavapätwa! Kuntï jumajj siskta ukajj nayan phoqaspan” sasa. Ukatsti uka angelajj jupan ukat sarjjänwa.
39 Uka urunakansti Mariajj wakichtʼasisaw Judankir mä markar jankʼak saräna, uka markajj qollunak taypinkänwa.
40 Zacariasan utapar mantasaw Elisabetar aruntäna.
41 Elisabetajj Marian aruntap istʼkäna ukhajja, purakapankir wawajj walpun onjjtäna, Elisabetajj espíritu santompi phoqtʼatänwa.
42 Ukatjja wali jachʼatwa akham sasin artʼasïna: “¡Jumajj warminak taypit bendisitätawa, purakamankki uka wawas bendisitarakiwa!
43 ¿Khitirakït nayasti, Tatitujan mamapajj nayan ukar tumptʼir jutañapatakisti?
44 Kunapachatï jumajj aruntkista ukhajja, wali kusisitapuniw purakajankir wawajj onjjti.
45 Ukanak creyki uka warmejj kusisirakpan. Kunanaktï Jehová Diosajj jupatak arski ukanakajj phoqasiniwa” sasa.
46 Mariajj sarakïnwa: “Nayajj Jehová Diosaruw jachʼañchta.
47 Nayar salviri Diosaj laykojj walpun chuymajan kusista.
48 Nayajj jan yäqat esclava warmïkayäta ukhaw jupajj uñtanitu. Jichhat uksarusti taqe jaqenakaw Diosan bendisit warmi sasin sapjjetani.
49 Wali chʼaman Diosaw nayampejj wali musparkañanak luri, jupan sutipajj santowa.
50 Khitinakatejj jupar ajjsarapki ukanakarojja, wiñayan wiñayapatakiw khuyaptʼayi.
51 Jupajj wali chʼamani amparapampiw taqe kuns luri, chuymanakapan jachʼa jachʼa tukupki ukanakarus ananukurakiwa.
52 Jupajj trononakatsa munañan jaqenakarojj apaqewa, jan yäqat jaqenakarus jachʼaruw apti.
53 Jupajj manqʼat awtjatanakarus kunatejj sumäki ukanakampiw sistʼayi, qamirinakarusti chʼusa amparak khitanukuraki.
54 Jupajj khuyapayasiñapat wiñaypach amtañatakiw Israel serviripar yanaptʼir juti,
55 kunjamtï jupajj Abrahán nayra awkisarus wawanakaparus siskäna ukhama” sasa.
56 Mariasti niya kimsa phajjsinakaw Elisabetamp chikajj qheparäna, ukatjja utaparuw kuttʼjjäna.
57 Ukatsti Elisabetan ususiñapatakiw tiempojj purinjjäna, mä yoqall wawa jupajj ususïna.
58 Cheqansa Jehová Diosaw jupat wal khuyaptʼayasïna. Uk istʼasasti utap jakʼan jakirinakasa familiaranakapasa jupamp chikaw wal kusisipjjäna.
59 Kimsaqallqo urunakatjja, uka wawar circuncidañatakiw jupanakajj jutapjjäna. Tatapjam Zacarías sutimpiw uka wawar uchañ munapjjäna.
60 Ukampis mamapajj akham sasaw säna: “¡Janiwa! Jupajj Juan satäniwa” sasa.
61 Jupanakajj sapjjarakïnwa: “Janirakis khitis familiaranakamat ukham sutinejj utjkitejjä” sasa.
62 Ukhamasti wawamajj kuna sutinïnisa sasaw awkipar señanakampi jisktʼapjjäna.
63 Zacariasajj mä jiskʼa tabla mayisaw ukar akham sasin qellqantäna: “Jupajj Juan satawa” sasa. Uk uñjasasti taqeniw musparapjjäna.
64 Ukaratpachaw Zacariasajj mayamp parlañ qalltjjäna, Diosaruw jachʼañcharakïna.
65 Ukatjja uka jakʼan jakir taqe jaqenakajj wal ajjsarapjjäna, Judean utjki uka qollunak taypinkir markanakansa walpun taqe ukanakat parlapjjäna.
66 Ukanak istʼasasti taqeniw chuymar katoqasipjjäna, sapjjarakïnwa: “¿Khitipunirakïni aka wawasti?” sasa. Cheqansa Jehová Diosan amparapaw uka wawampïskäna.
67 Zacarías awkipasti espíritu santompi phoqtʼatäsajj akham sasaw profecianak arsüna:
68 “Israel markan Jehová Diosapajj jachʼañchatäpan. Jupasti markaparuw uñtani, ukhamat jupanakar salvañataki.
69 Jiwasatakejj jupar servir Davidan utapanwa wali chʼaman mä salviri saytʼayarapistu,
70 kunjamtï jupajj nayra santo profetanakapampi parlaykäna ukhama.
71 Jupasti enemigonakamata ukhamaraki taqe uñisirinakaman amparapat salvapjjäma sasaw säna.
72 Jupaw kunanaktï nayra awkinakasar siskäna ukanak phoqani, juparakiw jupanakat wal khuyaptʼayasini, santo pactopsa amtarakiniwa.
73 Uksti juramentompiw jupajj Abrahán nayra awkisarojj arsüna,
74 ukhamatwa enemigonakan amparapat salvasajj mä suma luräwi churistu, ukhamat jupar jan ajjsartʼasa serviñasataki,
75 sapürus jupat jan jitheqtasa, nayraqatapan cheqapar sarnaqasaraki.
76 Jiskʼa yoqall wawa, jumarojj Jachʼa Diosan profetapa sasaw sapjjätam. Jumaw Jehová Diosan nayraqatap saräta, thakinakap wakichañataki,
77 salvasiñjjat markapar yatiyañataki. Diosasti juchanakap perdonasaw jupanakar salvani,
78 wali sinttʼasirïtap layku. Uka sinttʼasiñapajja willjtar uñtataw alajjpachat jiwasjjar qhantanini,
79 ukhamat khitinakatejj chʼamakana jiwañan chʼiwipan qontʼatäsipki ukanakar qhana churañataki, ukhamarak kayunakasjja sumankañ thaknam irpañataki” sasa.
80 Uka yoqall wawajj jiltjjänwa, chʼamanirakiw tukuskäna. Kunürutejj Israel markar uñstkäna ukapachkamajja jupajj wasarankaskänwa.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Lucas 1
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn kea_Latn ayr_Latn ayr_Latn eng_Latn